**Kirken blir kirke når nye subjekter tar plass**

*Av Trygve Wyller, professor, Det teologiske fakultet, Universitetet i Oslo, utifrån föreläsning under Konferensen november 2015*

I en tid der det dramatiske problem i Europa er hvordan vi alle verden skal være humane og troverdige i en tid da så mange prøver seg på det motsatte, er det paradoksalt og nesten provoserende å hevde at teologisk er det kirkenes endring i flyktningsituasjonen som nesten er det viktigste.

Vi har nå så mye erfaring for hva det vil si å være kirke for andre i en migrasjonstid. Det handler om å bruke erfaringene fra Bergsjøen og Malmø og mange av de andre stedene i Sverige og i Norden og spørre om den type kirke som blir til når de andre kommer inn.

I 2017 skal 500 års jubileet for reformasjonen markeres, ikke bare i Norden, men i en rekke land i og utenfor Europa. Reformasjonen endret måten forholdet mellom politikk, samfunn og kirke ble ordnet på og var starten på velferdsstatene i de skandinaviske landene. Noe av det viktigste med reformasjonen var tanken om det allmenne prestedømmet, det vil si at ingen har privilegier overfor Gud, ikke presten, ikke biskopen og ikke noen andre heller. Overfor Gud er vi alle mennesker som må møtes, styrkes og trøstes.

Denne tanken om det allmenne prestedømmet hadde også store konsekvenser i synet på hvem som var kirke. Reformasjonsteologene skrev viktige tekster om hva de ville si å være kirke etter bruddet med Vatikanet og den hierarkiske katolske kirken. Kirken er der hvor evangeliet forkynnes og sakramentene forvaltes klart og rent er noen av kjernepunktene i reformasjonen. Det vil si at kirke ikke er låst inne til bare å være i bestemte hus eller i bestemte tradisjoner. Kirke er noe dynamisk, noe som blir til og som ingen vet helt hvor er før erfaringen av at det forkynnes klart og rent finnes hos mennesker og grupper av mennesker.

Jeg tror at det omfattende engasjementet for flyktninger, asylsøkere og gjemte i vår tid er et av de viktigste bidragene til å tegne nye bilder av kirkene. Men egentlig er bildene ikke så veldig nye. De kan nok være nye for mange av oss som ikke tenker så mye på hva det vil si at en kirke springer ut av tradisjonen fra reformasjonen. Men i lys av den teologien er poenget om at kirkene alltid bare blir kirker når noen nye slipper til et av kjernepunktene i reformasjonen og derfor ikke oppsiktsvekkende i det hele tatt.

 Luther og hans venner oversatte Bibelen fra latin til de nasjonale språkene, de lagde salmer som folk kunne identifisere seg med og de gjorde det de kunne for å hindre at kirkene og biskopene satt med den reelle politiske ledelsen av staten. Kirken skulle ha innflytelse i samfunnet, men ansvaret skulle være hos folket ikke hos de geistlige. Det var reformasjonens poeng og er det fortsatt i dag. Det oppsiktsvekkende er at den fornyelsen av det kirkelige rom og den kirkelige profil i dag ser ut til å komme fra et arbeid som slett ikke i første rekke har hatt som mål å endre samfunnet. Det kirkelige arbeidet for gode livsvilkår og rettferdighet og respekt for flyktninger og asylsøkere og gjemte har hatt og har nettopp livsvilkårene og rettferdigheten for flyktninger og asylsøkere og gjemte som sitt viktigste og nødvendig fremste mål.

Ved mange anledninger har jeg de siste årene minnet om den viktige diskusjonen som fant sted i Bergsjøen kirke for fire-fem år siden da den forskergruppen jeg har vært en del av besøkte menigheten og onsdagskveldene. Stemningen var ganske intens, det var betydningsfulle internasjonale forskere fra mange europeiske land og USA til stede i det lille møterommet innenfor kafeteriaen i Bergsjøens kirke. På et bestemt tidspunkt i diskusjonen ble lederne i både menigheten og organisasjonen Rosengrenska utfordret for å si hva som var deres dypeste motiver for å delta i dette arbeidet, dag etter dag. Utfordringene var store, presset på egne ressurser og kapasitet var og er store og noe måtte det være som drev lederne videre på tross av alle de store og små tingene som hver for seg kunne være nok til å legge ned omtrent på sparket.

Den første som svarte var Henrik, kyrkoherden. «Jeg mener det er de menneskelige rettighetene», sa Henrik. «Jeg mener det er noe dypere enn det», sa Anne, lederen for Rosengrenska. Jeg tror begge har rett, arbeidet med gjester og gjemte handler både om menneskelige rettigheter og «noe dypere». Mitt poeng er at dette «dypere», i mitt perspektiv, handler om en ny kirke som vokser frem av prosjektet og praksisen. Og denne kirken er en kirke der helt andre mennesker enn de tradisjonelle får en sterkere status, nesten en subjektrolle på det beste.

Dette henger sammen med den reformatoriske teologiens helt avgjørende poeng at en kirke ikke er kirke før evangeliet forkynnes klart og rent. Og da må vi tenke stort og kreativt om hva det vil si å forkynne evangeliet klart og rent. Vi er vant til å tenke at det skjer i selve prekenen, midtveis i gudstjenesten, og det er selvsagt både riktig og velkjent. Men det er for snevert teologisk. Evangeliet forkynnes selvsagt også gjennom måter vi er sammen på, gjennom praksis og gjennom kropper.

Når gjester og gjemte ikke lenger er gjester og gjemte, men mennesker i og rundt kirkens rom, da forkynnes evangeliet om fred for de i utkanten. Og derfor er det en ny kirke som vokser frem av prosjektene for gjester og gjemte. De prosjektene gjør at gjester og gjemte hverken blir gjester eller gjemte. Og av det vokser det en kirke som forkynner evangeliet nettopp fordi den gir rom for de som ingen tenkte på å gi rom.

*Utfyllende litteratur:*

Trygve Wyller: «Heterotopisk ekklesiologi. Når kirkenes rom blir mindre og de papirløses rom blir større», i: Birgitta Sarelin och Mikael Lindfelt (red.), *Den kommunikativa kyrkan. Festskrift til Bernice Sundquist på 60-årsdagen*, Artos, Skelleftå 2016, s. 181-197

Hans-Joachim Sander / Kaspar Villadsen / Trygve *Wyller, The Spaces of Others – Heterotopic Spaces. Practicing and Theorizing Hospitality and Counter-Conduct beyond the Religion/Secular Border ,* Vandenhoeck & Ruprecht, Göttingen 2016.